**შუშანიკი**

*გიორგი შერვაშიძე*

**იაკობ ცურტაველის (ხუცესი) ,,შუშანიკის წამები“-ს ინსცენირება**

**მოქმედი პირნი:**

**შუშანიკი -** წამებული.

**ვარსქენი -** მწვალებელი.

**იაკობი** - მეგობარი.

**მაღალი იერარქი** - ისე რა მეგობარი.

**ჯოჯიკი** - ვარსქენის ძმა.

**ჯოჯიკის ცოლი** - ვარსქენის რძალი.

**ჯემალი** - მძღოლი.

**დაცვა** - დაცვა.

2024 წელი

**სცენა პირველი:**

*სცენა გაყოფილია ორ ოთახად. ოთახები ნათდება მათში მიმდინარე მოქმედების მიხედვით. პირველ, განათებულ ოთახში ვერსქენი ზის მანქანაში მძღოლთან ერთად და საუბრობს. ოთახში ორი სკამი დგას ერთმანეთის გვერდით და ხდება მანქანის ტარების იმიტაცია. მეორე ჩაბნელებულ ოთახში შუშანიკი მაგიდასთან ზის და მუშაობს.*

ვარსქენი: ჯემალ, ეხლა ერთი ბანკში შემატარე და მერე ეგრევე სართიჭალაში გავგაზოთ.

ჯემალი: და სართიჭალაში რა გვინდა უფროსო, რამე პურის ჭამაა?

ვარსქენი: პარტიის შეკრებაა.

ჯემალი: აბა, პარტია?

ვარსქენი: მმართველი პარტია.

ჯემალი: ვააა, პარტიული უნდა გახდე უფროსო?

ვარსქენი: იმედია, გავხდები. მთლად უფროსს უნდა შევხვდე და დაველაპარაკო.

ჯემალი: რაზე?

ვარსქენი: კარალიოკის მოსავალზე... დებილი ხარ, რა, ამხელა კაცი. თუმცა ცოტა უფრო ჭკვიანი რომ იყო, აქ არ იქნებოდი, ასე რომ კომპლიმენტად მიიღე ეს.

ჯემალი: როგორც იტყვი, უფროსო.

ვარსქენი: მოკლედ, პარტიაში უნდა შევიდე. გადაწყვეტილი ამბავია. მერე მინისტრიც უნდა გავხდე.

ჯემალი: და მერე ის ამბავი როგორ იქნება, უფროსო. ეგენი ხომ იმას შვრებიან. აი, იმის გარეშე ხომ არ გამოვა პარტიაში შესვლა. აი, რა ქვია იმას...

ვარსქენი: რას, სარწმუნოების შეცვლაზე იძახი? მერე ეგ რა პრობლემაა? შევიცვლი კი არა და დედას არ ვუტირებ. აქ ხომ ნუ იტყვი და ლოცვისგან სულ მუხლები მაქვს დატყავებული. მინისტრობაზეა ბიჭო ლაპარაკი, საზამთროს გამყიდველობაზე კი არა, პირჯვარი რომ ვიწერო ყოველი მყიდველის წინაშე და თან ყველა კბილით ვუცინო.

ჯემალი: და მერე ხალხი რას იტყვის?

ვარსქენი: ერთი ხალხის დედაც, რა...

ჯემალი: და მერე ის ამბავი როგორ იქნება, უფროსო, ჩვენი ქალბატონისა... ქალბატონი შუშანიკი ხომ ძალიან ის გახლავთ. მორწმუნე... ეგ მაგ ამბავს არ შეეგუება...

ვარსქენი: ჰო, ეგ მართლაც რომ პრობლემაა. შუშანიკი ნაღდად გადაირევა. არადა, მაგანაც უნდა შეიცვალოს სარწმუნოება. ბავშვებმაც. სიტყვა მაქვს მიცემული და მთელი ოჯახით უნდა გადავბარგდე იქით. სხვანაირად არ გამოვა ეს საქმე. თან, ვაი, რომ ეს არაა ერთადერთი ამბავი, რაზედაც რომ ჩვენი ქალბატონი გადაირევა.

ჯემალი: და მეტი რაღა უნდა იყოს, უფროსო. ქალბატონი ხომ ძალიან...

ვარსქენი: კი, ქალბატონი მართლაც რომ ძალიან მორწმუნეა, თუმცა ამავდროულად არის ქალი და მერწმუნე, მისი წყენა არანაკლებ მძაფრი იქნება, როდესაც შეიტყობს, რომ მეორე ცოლი უნდა შევირთო.

ჯემალი: კაი, კაცო... მაშ, მეორე ცოლს ირთავ, უფროსო?

ვარსქენი: აბა... თან მთლად უფროსის ქალიშვილს. ოღონდ შუშანიკს შენ უნდა უთხრა ეს ამბავი. მე ვერ ვეტყვი, არ შემიძლია. არ მაქვს ახლა მაგის ნერვები...

ჯემალი: ეჰჰჰ... კაი, ვეტყვი უფროსო.

*ჯემალი აღებს კარს და გადის მეორე ოთახში. განათებაც იქით ინაცვლებს. ჩანს შუშანიკი, რომელიც მაგიდასთან ზის და ბისერებით რთავს ხატს.*

**სცენა მეორე:**

ჯემალი: დღე მშვიდობისა, ქალბატონო.

შუშანიკი: ოჰ, ჯემალ, ვერც კი გავიგე, როგორ შემოხვედი. როგორ ხარ?

ჯემალი: რა მიშავს, ქალბატონო, თქვენ როგორ გიკითხოთ?

შუშანიკი: ჯემალ, ნახე რა ლამაზი ხატია. ესაა მირქმის ხატი. ცოტა რთული სამუშაო კი არის, რადგან ძალიან ბევრი დეტალია ბისერებით შესამკობი და თან სულ სხვადასხვა ფერით, თუმცა ისეთი ლამაზი გამოდის, რომ ნამდვილად ღირს უძილო ღამეებად.

ჯემალი: კი, მართლაც ძალიან ლამაზია, ქალბატონო.

შუშანიკი: დაჯექი, ჯემალ. გული მიგრძნობს, კარგი ამბით არ უნდა იყო მოსული. სხვა შემთხვევაში ის ვაჟბატონი თავად მეახლებოდა და ახლა კი შენ გამოგგზავნა. ესე იგი, რაღაც ძალიან ცუდი ხდება ჩემს თავს. ალბათ მისასაც, თორემ ჩვენი ბოლო კამათის შემდეგ, სულ სხვა რამეს ველოდი და აგერ შენ კი შემრჩი.

ჯემალი: ჰო, მართალი ხართ, ჩემო ქალბატონო. ვერაა მთლად კარგი ამბავი.

შუშანიკი: თქვი ჯემალ, რას გაჩერებულხარ, ნუ გერიდება. განა შენი რა ბრალია, თუ ამბავი ცუდია და ჩემმა შლეგმა მეუღლემაც, რაღაც მორიგი ავი საქმე განიზრახა.

ჯემალი: აი, არც კი ვიცი, როგორ გითხრათ ეს ამბავი, ჩემო ქალბატონო. აზრებს ვერ ვუყრი თავს და სიტყვებსაც ვერ ვარჩევ. აი, მართლა არ ვიცი...

შუშანიკი: თქვი როგორცაა, პირდაპირ. არ სჭირდება მაგას კაზმულსიტყვაობა.

ჯემალი: ვარსქენმა რჯული შეიცვალა...

შუშანიკი: ვაიმე, ჩემო უბედურო თავო... მერე?

ჯემალი: მოითხოვს, რომ თქვენც და ბავშვებმაც შეიცვალოთ მრწამსი...

შუშანიკი: ვაიმე, შენ უბედურო, ვარსქენ... მერე?

ჯემალი: მეორე ცოლი მოჰყავს. აი, იმისი, მთლად უფროსის ქალიშვილი. მერე პარტიაშიც უნდა შევიდეს და მინისტრიც გახდეს...

შუშანიკი: ვაიმე, ჩვენო უბედურო შვილებო...

ჯემალი: თქვენ ოღონდ არ ინერვიულოთ ქალბატონო და თუ გინდათ, რამე დამავალეთ. იქნებ, გადაიფიქროს კიდეც ამასობაში ვარსქენმა. ხომ იცით, მისი ხასიათი? დღეს ერთს იტყვის, ხვალ მეორეს... თქვენ ოღონდ არ იჯავროთ და... წყალი ხომ არ მოგიტანოთ? ან საღამოს ლოცვაზე ხომ არ წაგიყვანოთ? ან იქნებ, გასეირნება გნებავთ მაღაზიებში და ან კი ბუნებაში?

შუშანიკი: ბავშვებს უთხარი, მოემზადონ. აგარაკზე გადავდივართ. ამ სახლში ჩემი ფეხი აღარ იქნება, სანამ ცოცხალი ვარ და მხოლოდ მკვდარს თუ მომასვენებს სულწარწყმედილი ვარსქენი.

**სცენა მესამე:**

*ნათდება ისევ პირველი ოთახი, სადაც ვარსქენი ზის იმიტირებულ მანქანაში და ტელეფონზე საუბრობს.*

ვარსქენი: დამლოცე, მამაო.

მაღალი იერარქი: დამილოცნიხარ შვილო ჩემო.

ვარსქენი: გაიგებდი, მამაო, ჩემ ამბავს.

მაღალი იერარქი: მერე და დავიჯერო ეს ყოველივე?

ვარსქენი: მამაო, შენთვის ახალი მანქანა შევუკვეთე. შავი, გაზიზინებული, ბოლო მოდელის მერსედესის ჯიპი უნდა გაჩუქო.

მაღალი იერარქი: გაიხარე, ვარსქენ, ღმერთმა შეგიწიროს.

ვარსქენი: მამაო, შენი დახმარება მჭირდება.

მაღალი იერარქი: გისმენ.

ვარსქენი: მამაო, ჩემს ცოლს უნდა დაელაპარაკო და ჩემ ახალ რჯულზე გადმოიყვანო.

მაღალი იერარქი: ვარსქენ, ხვდები, ახლა რას მთხოვ? მე დაველაპარაკო რჯულის შეცვლაზე? ალბათ ხუმრობ ხომ? ღმერთმა შეგინდოს...

ვარსქენი: მამაო, ბრაბუსის ნავაროტით არის ის მანქანა. ტყავის სავარძლებით და საზურგეებში ჩამონტაჟებული მონიტორებით. მართლა ძალიან მაგარი მანქანაა.

მაღალი იერარქი: ვერაფრით დაგეხმარები, ვარსქენ. მე ვერ ვეტყვი შენს ცოლს, ჩვენი მრწამსი უარყოს და ურჯულო გახდეს.

ვარსქენი: მერე შენც ნუ ეტყვი მაგას.

მაღალი იერარქი: აბა, რა ვუთხრა?

ვარსქენი: შენი ქმრის მორჩილი იყავი-თქო და ეგეთები უთხარი. ამხელა იერარქი კაცი ხარ, დიდ პატივს გცემს და დაიჯერებს შენ ნათქვამს.

მაღალი იერარქი: ვარსქენ, არ გამოვა მაგ საქმიდან არაფერი.

ვარსქენი: ლიმიტედია, მამაო, ეგ მანქანა, სპეც ზაკაზით არის დამზდებული. სულ 10 ცალია ეგეთი მსოფლიოში. ცხრა არაბთა ემირატებშია და ერთი ცალი კიდევ შენ გეყოლება. გაძლიერებული ძრავი აქვს და სულ სენსორებზეა. წითელი კანტებიც გასდევს. გაზს რომ დაადგამ ფეხს, მიფრინავს, კი რა მიგორავს.

მაღალი იერარქი: ჭკვიანი ფარებიც აქვს? აი, თავისით რომ არეგულირებს, საით გაანათოს.

ვარსქენი: რა თქმა უნდა... მოკლედ, შენ იმედად ვარ, მამაო და არ დამაღალატო. მოიფიქრე რამე და მოარჯულე ეგ ქალი. ძალიან მნიშვნელოვანია ჩემთვის და საქმითსვის ეგ ამბავი. ეგეც და ბავშვებიც აუცილებლად უნდა გადმოვიდნენ ჩემ ახალ რჯულზე.

**სცენა მეოთხე:**

ნათდება შუშანიკის ოთახი. დაბალ მაგიდასთან სხედან შუშანიკი და შავანაფორიანი კაცი. ყავას სვამენ და დაბალ ხმაზე საუბრობენ. შუშანიკი მალიმალ იცრემლება და იაკობი კი ამშვიდებს.

იაკობი: შუშანიკ, კიდევ რაღაც მინდა, გითხრა და ყური დამიგდე.

შუშანიკი: გისმენ, იაკობ.

იაკობი: ჩვენმა მაღალმა იერარქმა დამირეკა და მთხოვა, შენთან მეშუამდგომლა.

შუშანიკი: რაზე იაკობ, სულის სიმტკიცეზე?

იაკობი: არა, სხვაზე... ასე მითხრა, სახლში უნდა დაბრუნდეს და თავისი ქმრის ერთგული იყოსო.

შუშანიკი: ეგ, როგორ? ის ხომ რჯულის შეცვლას მთხოვს?

იაკობი: ვიცი, მეც ეგ ვუთხარი.

შუშანიკი: მერე?

იაკობი: ოჯახს ნუ დაანგრევს და ქმრის ნებას დაემორჩილოსო.

შუშანიკი: რაო?

იაკობი: არ ვიცი, მეც ძალიან დავიბენი. ვეღარაფერი ვკითხე. მკაცრად მომიჭრა, ახლა საქმეს ასე სჭირდება და დანარჩენი შენ არ გეხებაო.

შუშანიკი: გამორიცხულია, არ დავბრუნდები.

იაკობი: ეგრეც მეგონა, მაგრამ საბოლოოა შენი ეგ სიტყვა?

შუშანიკი: კი, საბოლოოა. მოვკვდები და იქ არ დავბუნდები. ვინც უნდა ის დაისვას იქ ცოლად, ეგ საქმე მე აღარ მეხება, მაგრამ ერთი უნდა იცოდეს ყველამ, მე რჯულს არ შევიცვლი და ვერც შვილებს ვაიძულებ, ეს ცოდვა ჩაიდინონ.

იაკობი: ასეც ვიცოდი. ღმერთმა გაძლება მოგცეს ჩემო, შუშანიკ და დაგათმენინოს ყველა ის განსაცდელი, რაც თავს დაგატყდება. კარგად ვიცი შენი ქმრის ხასიათი და დარწმუნებული ვარ, არაფერზე დაიხევს უკან, სანამ თავისას არ მიიღებს. მრავალ ტკივილს მოგაყენებს დაუმორჩილებლობისთვის და სიცოცხლეს მოგისწრაფებს.

შუშანიკი: მზად ვარ, იაკობ.

იაკობი: მაშინ შენს გვერდით მიგულე. რითაც შემეძლება, დაგეხმარები. გინდა ლოცვით და გინდა საქმით.

შუშანიკი: მადლობა, იაკობ, შენი იმედი ყოველთვის მაქვს.

იაკობი: ერთი რამეც მინდა, გთხოვო, შუშანიკ.

შუშანიკი: მთხოვე, იაკობ.

იაკობი: შუშანიკ, არხი უნდა გავაკეთო და შენი ლაივ სტრიმი გავუშვა.

შუშანიკი: რა? ვერ მიგიხვდი, ვერაფერი გავიგე, იაკობ?

იაკობი: რადგან მზად ხარ რწმენისთვის ეწამო, ეს ყველამ უნდა იცოდეს და ნახოს. პატარა კამერას გაგიკეთებ ყელზე, სამკაულის ფორმა აქვს და ლაივს გავუშვებ, რათა ყველამ თვალი ადევნოს შენ მარტვილობას.

შუშანიკი: როგორც საჭიროდ ჩათვლი, ისე ქენი. შენ უკეთ იცი. ყველაფერი ისედაც ღვთის ნებითა და დაშვებით ხდება.

*ისმის ბევრი ტელეფონის ზარის წკრიალი და სხვადასხვა ადამიანის ხმა: - შუშანიკ, დაბრუნდი სახლში... შუშანიკ, გევედრები... შუშანიკ, გიბრძანებ... შუშანიკ, გემუდარები... ოჯახს ნუ დაანგრევ... სირცხვილს ნუ გვაჭმევ... თავს ნუ მოგვჭრი... კერიას ნუ გააციებ... დაბრუნდი, შუშანიკ, აუცილებლად დაბრუნდი... შუშანიკი ყურებზე ხელებს იფარებს და ყვირის - გაჩუმდით, არა, არ დავბრუნდები...*

**სცენა მეხუთე:**

*ნათდება ორივე ოთახი. პირველში ორი კაცი და ერთი ქალია. ვარსქენის ძმა ჯოჯიკი, მისი მეუღლე და მაღალი იერარქი. მეორეში კი შუშანიკია. ყველანი გამყოფ კედელთან დგანან და ასე კედლის მიღმა ესაუბრებიან ერთმანეთს.*

ჯოჯიკი: შუშანიკ, ძალიან ვნერვიულობ შენზე. ვარსქენი არ გაჩერდება. ძალის გამოყონებაც რომ დაჭირდეს, არც მაგაზე დაიხევს უკან.

ჯოჯიკის ცოლი: შუშანიკ, დაო, სხვა გზა არაა. სახლში უნდა დაბრუნდე და დაემორჩილო შენს მეუღლეს.

შუშანიკი: რას მეუბნებით ხალხო, არ მესმის თქვენი. სახლში დაბრუნება ხომ ჩვენი სარწმუნოების უარყოფას ნიშნავს? ეგ როგორ ვქნა? ჭეშმარიტი ღმერთი როგორ ვუარყო? ჯოჯიკ, ჩვენ ხომ ერთი ოჯახი ვართ? შენ მაზლი და მე რძალი. შენ ხომ ძმა ხარ ჩემი და მეუღლე შენი კი დაა ჩემი. რატომ გინდათ, რომ სული წარვიწყმიდო? რად მიმეტებთ მარადიული სატანჯველისთვის?

ჯოჯიკი: მერწმუნე, შუშანიკ, სახლში დაბრუნება აუცილებელია. მთავარია, ახლა დაბრუნდე სახლში და მერე დარწმუნებული ვარ, მოილაპარაკებთ რამეზე. ცოლ-ქმარი ხართ ბოლო-ბოლო და ვალდებული ხარ ანგარიში გაუწიო შენი მეუღლის გადაწყვეტილებას. თან ეს ყველაფერი ხომ იმისთვის კეთდება, რათა ვარსქენი პარტიაში შევიდეს და მინისტრი გახდეს. მერე კი შენც ხომ მინისტრის ცოლი გახდები?!

ჯოჯიკის ცოლი: კი, ეგრეა, ჩემო კარგო. მორიგდებით, შერიგდებით და გამოსავალსაც ადვილად იპოვნით. როგორაა ნათქვამი, ცოლ-ქმრის ჩხუბი სულელს მართალი ეგონაო? სწორედაც რომ ეგრეა თქვენი ამბავი. წამო ჩემო საყვარელეო დაო და ახლავე ერთად დავბრუნდეთ სახლში.

შუშანიკი: და მეორე ცოლიც იმიტომ მოყავს, რომ მერე მე გავხდე მინისტრის ცოლი? გჯერათ ამისი? ახლა მამაოც ხომ თქვენთან ერთადაა? ზუსტად ვიცი, მანდაა. რატომ არ იღებს ხმას? რად დადუმებულა? რას მირჩევს, დავბრუნდე სახლში და სარწმუნოება შევიცვალო? სულ ეგაა, მამაო, შენი რწმენა? სულ ესაა რაც თქვენ ყველას გსურთ? მაშინ იცოდეთ, უმეცრები ხართ ყველანი. არც კი იცით, რას ითხოვთ ჩემგან. თქვენ... თქვენ ყველას უბრალოდ ჩემი სიკვდილი გინდათ...

ჯოჯიკი: აბა, ეხლა რას ლაპარაკობ, შუშანიკ? ჩვენ მხოლოდ შენი სიკეთე და კარგად ყოფნა გვინდა.

ჯოჯიკის ცოლი: გრცხვენოდეს, მაგას როგორ ამბობ, შუშანიკ? ჩვენ შენსა და შენი ოჯახის კეთილდღეობაზე ვზრუნავთ და მეტი სხვა არანაირი ინტერესი არ გაგვაჩნია ამ საქმეში.

შუშანიკი: შენც მაგ აზრის ხარ, მამაო, რომ სახლში უნდა დავბრუნდე ქმართან, რომელმაც ჭეშმარიტი ღმერთი უარყო, მეორე ცოლის მოყვანას ლამობს და თავისი ოჯახის წევრებისგანაც რჯულის შეცვლას მოითხოვს?

მაღალი იერარქი: გამოდი, შუშანიკ, ნუ გეშინია. ყველაფერი კარგად იქნება. შენი ქმარი ჭკვიანი კაცია. მაგას ჩვენთვის ყველასთვის მხოლოდ სიკეთე უნდა. მაგან უკეთ იცის, რა და როგორ უნდა იყოს, როგორც მის ოჯახში, ასევე ქვეყანაშიც. ახლავე ჩაალაგე შენი ბარგი შვილო ჩემო და წამოგვყევი. დავივიწყოთ ეს უთანხმოება და ისე გავაგრძელოთ ცხოვრება, როგორც უწინ იყო.

შუშანიკი: არა, თქვენ არც ერთი არ ხარ ჩემიანი. არც ერთს არ გადარდებთ ჩემი ბედი და მომავალი. თქვენი თქმით, მე არც არაფრის უფლება მქონია. არც რწმენის, არც სიტყვის და არც ქალობის. მებრალებით ჩემს თავზე მეტად... ამიტომაც არ შემიძლია, თქვენი ასე ყურება და დაე, იყოს ნება თქვენი და ღმერთმა გვიშველოს ყველას.

*შუშანიკი კარს აღებს და ტირილით გადის მეორე ოთახში. იქ მყოფნი გარს ეხვევიან, ეფერებიან და გულში იკრავენ. ყველანი ერთად ტოვებენ სცენას.*

**სცენა მეექვსე:**

*ნათდება პირველი ოთახი. გაშლილ მაგიდასთან სხედან ვარსქენი, ჯოჯიკი და ჯოჯიკის ცოლი.*

ვარსქენი: ის არ მოვიდა, ხომ?

ჯოჯიკი: კაი, ახლა, ვარსქენ. შეეშვი ცოტა ხანს. ნანერვიულებია ქალი და აცადე, დამშვიდდეს და გადაუაროს წყენამ.

ვარსქენი: რა წყენამ, უნდა გადაუაროს, შე ცოტა შიგ ხომ არა გაქვს? რა ეწყონა ეხლა მაგას ისეთი, რომ ვერ ინელებს და სადილადაც არ გამოდის. წესით მე უნდა ვიყო ნაწყენი, ჩემს სიტყვას რომ ეურჩება და ეგ კიდევ აქეთ მემდურის?

ჯოჯიკის ცოლი: ვარსქენ, აცადე ცოტა, მართალია ჯოჯიკი. გადაუვლის მალე ეგ გაბრაზება, დამშიდდება და მერე დარწმუნებული ვარ, ყველაფერს ისე იზამს, როგორც შენ გინდა. არაა ადვილი მოსანელებელი, მეორე ცოლის მოყვანის ამბავი.

ვარსქენი: დარწმუნებული ხარ, რომ გადაუვლის? ვითომ ეგრე იქნება? მე კი რატომღაც მგონია, რომ ეგ დამპალი ბოლომდე ჩამაშხამებს ყველაფერს და არც არაფერზე დამთანხმდება.

ჯოჯიკი: კი, დაგთანხმდება, აბა, რას იზამს? სად წავა? ხომ ხედავ, თავიდან სახლშიც არ უნდოდა დაბრუნება, მაგრამ კი მობრუნდა. სხვა დანარჩენზეც ეგრე დაგყვება ნელა-ნელა. უბრალოდ აცადე ცოტა და ნუ დააძალებ, რომ ასე ერთბაშად დაგთანხმდეს ყველაფერზე.

ჯოჯიკის ცოლი: კი, ვარსქენ ეგრეა ზუსტად. ასეა ქალის ბუნება მოწყობილი, როცა აძალებ არ ეპუება და როგორც კი დაუყვავებ, ცოტას დაუთმობ, მერე ყველაფერს თავისით აკეთებს. მერწმუნე, მეც ქალი ვარ და უკეთესად ვიცი ეგენი.

ვარსქენი: არაა ეგრე. ეხლა მე რომ მაგას რაღაცები დავუთმო, მერე სულ გადაიჯვამს და უფრო მეტად დაიფასებს თავს. წადი ეხლა და დაუძახე. უთხარი, შენი ქმარი სადილად გიხმობს და ვაი, მაგის ტყავის ბრალი, თუ არ გამოცხადდა. მიდი და როგორც გინდა, ისე დაარწმუნე, რომ მოვიდეს. გამომივიდნენ აქ ქალთა უფლებების დამცველები. გავკარი მაგ თქვენ ქალურ სოლიდარობასა და ერთობას. ვაი, თქვენს პატრონს უბედურს, თქვე მართლა ქათმებო. რით ვერ გაიგეთ, რომ კაცების, კაცებისაა ეს სამყარო და სანამ ფიზიკურად ვერ მოგვერევით, არც არაფერი შეიცვლება.

ჯოჯიკი: კაი, რა დაგემართა, ვარსქენ? დამშვიდდი. მგონი, არაა ეგ კარგი აზრი. ისეთ ხასიათზე ხარ, გული მიგრძნობს, ცუდად დასრულდება ეს სადილი.

ვარსქენი: შენ არავინ გეკითხება აზრს და კარგი იქნება, ენას თუ დაიმოკლებ და ხმას ჩაიგდებ. მინისტრი რომ გავხდები, შენი საგზაო-სამშენებლო კომპნიის წინ წაწევა ხომ გინდა? ქალაქის ქუჩების სარეაბილიტაციო ტენდერებში გამარჯვებაც ხომ გინდა? ალბათ მთელი ქვეყნის გზების დაგებაზეც არ იტყოდი უარს და შუშანიკის მორჯულებაში მონაწილეობის მიღება კი არ გსურს? არაა, ჩემო ძმაო ეგ სწორი. ეგრე არაფერი გამოვა. გინდა კაი ცხოვრება? მაშინ აწიეთ შენ და შენმა ძვირფასმა მეუღლემ ტრაკები და ის ქალბატონი აქ მოათრიეთ, სანამ მივვარდნივარ და თმებით გამომითრევია. გასაგებია?

ჯოჯიკი: კი, გასაგებია.

ჯოჯიკის ცოლი: ყველაფერი ცხადი და ნათელია. შენ არაფერზე იდარდო, ვარსქენ და ყველაფერს ისე ვიზამთ, როგორც შენ გინდა და შენს გულს გაეხარდება.

*ჯოჯიკის ცოლი გადის მეორე ოთახში. იქაურობა ნათდება. დაუძლურებული შუშანიკი საწოლზეა წამოწოლილი. ჯოჯიკის ცოლი საწოლის კიდეზე ჯდება და ქალს დიდხანს რაღაცას დაბალ ხმაზე ესაუბრება. ეფერება, ემუდარება და ხელებს უკოცნის. ბოლოს გახარებული ტაშს შემოკრავს და ორივენი სასადილო ოთახში გადიან*.

ვარსქენი: ოჰ, მობრძანდა ქალბატონი.

ჯოჯიკის ცოლი: დიახაც, მობრძანდა ჩვენი ქალბატონი და დიდი სიამოვნებითაც ისადილებს ჩვენთან ერთად.

შუშანიკი: მე ამ კაცთან ერთად საჭმელს ვერ შევჭამ, პურს ვერ გავტეხ და არც ლუკმა გადამივა ყელში.

ვარსქენი: რას ვერ არ იზამ? მაშ, არ შეჭამ ჩემთან ერთად, არა? მაგასაც ვნხავთ, როგორ არ შეჭამ. შეჭამ კი არა, თეფშებსაც მოაპრიალებ. ჯოჯიკ, მიდი ერთი და რამე გადაუღე მაგ თეფშზე.

ჯოჯიკის ცოლი: ნუ ნერვიულობთ და დამშვიდდით. შეჭამს, აბა, რას იზამს. არ სჭირდება ამას ძალის დატანება და ბევრი ხვეწნა. აბა, რა მოგაწოდო ჩემო საყვარელო? რა გირჩევნია?

შუშანიკი: ხომ გითხარი, არაფერი არ მინდა-მეთქი. ამ სუფრასთან ჯდომისგანაც კი მაზიდებს... გავალ ჩემ ოთახში...

ჯოჯიკი: მოიცა, შუშანიკ. მოდი, აბა, ჯერ ერთი ჭიქა ღვინო შესვი. იქნებ, მადა მოგივიდეს.

ჯოჯიკის ცოლი: მართალია, ჯოჯიკი. აბა, ვარსქენ შემივსე ერთი ეს ჭიქა. აი, ასე, მოდი, აბა, ჩემო შუშანიკ და ამ სასმისით შენ გაგიმარჯოს. ნუ, ნუ ურჩობ, შენი ჭირიმე... აი, მოდი მაშინ და ჩემი ხელით შეგასმევ ამ ჭიქას. საჭმელსაც ჩემი ხელით გაჭმევ და თუ გინდა, ცოტას გიმღერებ კიდეც, გაგამხიარულებ. ნუ ურჩობ, ჩემო გოგო, ხომ ხედავ, უჭმელობისგან როგორი დასუსტებული ხარ. მოდი, აბა, მოწიე აქეთ პირი, თორემ სულ დამეღვარა ეს ღვინო.

*განრისხებული შუშანიკი ხელს აიქნევს, ჯოჯიკის ცოლს ჭიქა სახეში შეელეწება და წითელი ღვინოც კაბას დაულაქავებს. ქალი სახეზე აიფარებს ხელებს და ამოიგმინავს. გაშლეგებული ვარსქენი წამოვარდება, კედელის თაროზე მოთავსებულ საკოლექციო ბეისბოლის კეტს ხელს დასტაცებს და შუშანიკთან მიიჭრება. თმებით ითრევს, ძირს დააგდებს და კეტით დაუწყებს ცემას.*

ვარსქენი: უხ, მე რომ შენი დაუნახავი დედა მოვტყან, შე მართლა ნაბოზარო ქალო... შენ მოგიტყნავ დედის ტრაკს, შე ძუკნა და ჩათლახო. რაო, რას იძახდი, ამასთან ერთად პურს ვერ შევჭამო? აი, მაგ სიტყვებისთვის სულ სათითაოდ ჩამოგიღებ მაგ დამპალ კბილებს, შე ნაბიჭვარო. აბა, გააღე პირი და თქვი აააა... აჰა, ესეც შენ... აბა, როგორია ახლა? კაია? ახლა შეჭამ? ჩემ ყლეს შეჭამ. ერთი კბილიც კი აღარ გაქვს მაგ ბინძურ პირში. ჯოჯიკ ხელი გამიშვი, თორემ შენც ზედ მიგაყოლებ, შე ყლეო. გაიწიეთ... ორივენი გაიწიეთ და გზიდან გამეცალეთ, თორემ დაგხოცავთ ცოლსა და ქმარსაც... მაცადეთ, ჯერ არ მოვრჩენილვარ. აი, ეს კეტი მანამ უნდა ვურტყა, სანამ ტვინს არ გაასხამს ეგ დამპალი. აი, შენ, აი, შენ... შე, მართლა ბოზის გაზრდილო. აბა, ეხლა რას იტყვი, მიიღებ ჩემს რწმენას? არა? არ მიიღებ და ნუ მიიღებ. მოგკლავ და ამით გავათავებ ამ საქმეს. მერე კი მოვიყვან ახალ ცოლს და ვიქნები ხოშიანად. შენ კიდევ საფლავში დალპები და მატლები შეგჭამენ, შე გველო. აბა, ვნახავთ ერთი ახლა როგორ გიშველის ეგ შენი ღმერთი. გიშველის? კიიი? ჩემი ყლე... ვერაფერსაც ვერ გიშველის. აი, შენ, ესეც შენ... მე რომ მართლა შენი დებილი დედა მოვტყან. მომინდომა აქ მორწმუნეობა და მოწამებრივი სიკვდილი. აი, ჩააფურთხრე... ისე გაგაქრობ, ვერც ვერავინ გაიგებს და გიპოვნის. ისიც კი დაავიწყდებათ, საერთოდაც თუ არსებობდი. შვილების მეხსიერებიდანაც კი ამოგშლი, შე ახვარო.

*აქოშინებული ვარსქენი სავარძელზე ეხეთქება. ჯოჯიკის ცოლს სახეზე ხელები აქვს აფარებული და ტირის. ჯოჯიკი თავჩახრილი ზის და მხრები უცახცახებს. შუშანიკი ძირს აგდია, სულ სისხლშია მოთხვრილი და კვნესის. ვარსქენი ყვირის, ეს მძორი გაათრიეთ აქედანო. ჯოჯიკი და მისი ცოლი შუშანიკს იღლიებში ხელს ამოსდებენ და მეორე ოთახისკენ მიათრევენ.*

**სცენა მეშვიდე:**

*ნათდება მეორე ოთახი. დალეწილი შუშანიკი საწოლში წევს და ოხრავს. გვერდით იაკობი უზის და ლეპტოპში რაღაცას უყურებს.*

იაკობი: მოკლედ, ჩემო ქალბატონო, კიდევ კარგი ის კამერა გეკეთა და ეს შენი ცემის ვიდეოც მთელმა ქვეყანამ ნახა. მსგავსი ძალადობის აქტი, თან რომელიც ლაივში გავიდა, მგონი, ჩვენს ქვეყანაში არც მომხდარა. მაგ ვიდეომ 1 დღეში მილიონზე მეტი ნახვა დააგროვა. ინტერნეტი აფეთქდა და საზოგადოება მზადაა ვარსქენი ცოცხლად ჩაქოლოს. არასამთავრობო სექტორმა გუნდი შეკრა და აპირებს დაგეხმაროს სამართლიანობის აღდგენაში, რადგან სახელმწიფო მხარდაჭერის დიდად არც სჯერათ. ეჭვი აქვთ, რომ ვარსქენი თავის გავლენებს გამოიყენებს და ამ საქმიდანაც მშრალი გამოვა. ასე რომ არ მოხდეს, არასამთავრობო სექტორი მზადაა, ბოლომდე გვერდში დაგიდგეს და ყველაფერი გააკეთოს, შენი გამარჯვებისა და ვარსქენის პასუხისმგებლობაში მიცემისთვის. ეხლა საჭიროა შენი თანხმობა, რათა ამ ხალხს ხელ-ფეხი გაეხსნას და მოქმედება დაიწყოს. აბა, თამახმა ხარ, შუშანიკ ამ ბრძოლაში ჩაერთო?

შუშანიკი: კი, თანახმა ვარ.

იაკობი: მაშინ ეხლა ონლაინ შეხვედრას მოვაწყობ. ეს ხალხი გაგეცნობა და ცოტას გაგესაუბრება.

*იაკობი ლეპტოპს შუშანიკისკენ აბრუნებს და ონლაინ შეხვედრას იწყებს.*

იაკობი: გამარჯობა, მეგობრებო, აი, ეს გახლავთ შუშანიკი. ალბათ თავადაც ხედავთ, რა დღეშია და თუ რა გვემა გამოიარა, ეს ამბავი დარწმუნებული ვარ, ყველამ ნახეთ ჩვენს გვერდზე ატვირთული ვიდეოდან.

ხმა 1: გამარჯობა, შუშანიკ. მე წარმოვადგენ ქალთა უფლებების დამცველ ორგანიზაციას და ის რაც თქვენს თავს ხდება, არის გაუგონარი ძალადობის აქტი და ქალთა უფლებების უხეში დარღვევა. გპირდებით, ჩვენი იურისტები ამ ქეის ისეთ მსვლელობას მისცემენ, რომ ამ ამბის შესახებ მთელი მსოფლიო შეიტყობს.

ხმა 2: სალამი, შუშანიკ, მე გახლავართ ძალადობის მსხვერპლი და უუნარო ადამიანების უფლებების დამცველი ორგანიზაციის დამფუძნებელი. ის რაც ჩვენ ვიხილეთ, არის ენით აღუწერელი სისასტიკე და ტრაგედია. თქვენმა მეუღლემაც აუცილებლად პასუხი უნდა აგოს ამ ბოროტებისთვის. ჩვენ მზად გვაქვს სარჩელი, რომელსაც ხვალვე შევიტანთ სასამართლოში და მოვითხოვთ ვარსქენისთვის აღმკვეთი ღონისძიების შეფარდებას.

ხმა 3: დღე მშიდობისა, მე ვარ რელიგიური უმცირესობების შემწყნარებელი ორგანიზაციიდან და უნდა მოგახსენოთ, რომ ჩვენ ვიბრძვით ადამიანის რელიგიური არჩევანის თავისუფლებისთვის. ამ შემთხვევაში კი ნათლად ირღვევა თქვენი უფლება, რელიგიური თავისუფლების არჩევანში. ეს კი გახლავთ ადამიანის ნებისა და მრწამსის უხეში შებღალვა. მომხდარი ფაქტი რეაგირებისთვის უკვე გადაეგზავნა მსოფლიო რელიგიათა დამცველი ორგანიზაციის შტაბ-ბინას და იქით კვირაში ამ საკითხის საჯარო განხილვაც დაიგეგმა. თამამად შემიძლია გითხრათ, რომ იმ ქმედებებიდან გამომდინარე, რაც ვარსქენმა თქვენს მიმართ ჩაიდინა, დასაწყისისთვის მას აუცილებლად შეეზღუდება ყველა რელიგიურ ორგანიზაციაში გაწევრიანებისა და მათი სერვისებით სარგებლობის უფლება.

იაკობი: ყველაფერი გასაგებია, მეგობრებო. ჩვენ თქვენი იმედი გვაქვს. ახლა კი, მგონი, უკეთესი იქნება, ეს შეხვედრა დავასრულოთ და საქმეს შევუდგეთ. შუშანიკის ამჟამინდელი მდგომარეობა არ იძლევა მეტის საშუალებას. როგორც ვიცი, თქვენ ახლა გჭირდებათ შუშანიკის დასტური, რათა მისი სახელით დაიწყოთ მოქმედება და ვარსქენის წინააღმდეგ აგორებულ კამპანიასაც მსვლელობა მიეცეს. აბა, შუშანიკ, აძლევ ამ ხალხს ნებართვას, რათა შენი სახელით იმოქმედონ და მოძალადე ვარსქენი მსჯავრდებულის სავარძელზე დასვან?

შუშანიკი: კი, ვაძლევ.

იაკობი: ძალიან კარგი. ესეც ასე. დასტური არის და ახლა თქვენი ჯერია. იმედი გვაქვს, არ დაგვაღალატებთ და დაგვეხმარებით სამართლიანობის აღდგენაში. ახლა კი დაგემშვიდობებით და წარმატებას გისურვებთ ყველას. ღმერთმა გვიშველოს. ამინ!

*იაკობი მოსაუბრეთ პირჯვარს სახავს. ნათდება მეორე ოთახი, სადაც ვარსქენი სავარძელში ზის და გახსნილ ლეპტოპს უცქერს.*

ვარსქენი: მოგესალმებით ქალთა და ზოგადად ადამიანთა უფლებათა დამცველნო, სამართლიანობის აღდგენის მსურველნო და გაჭირვებულთა ტალკვესნო. რამდენადაც ვიცი, თქვენ განგიზრახავთ, დამიპირისპირდეთ, გამასამართლოთ და პასუხისმგებლობაშიც კი მიმცეთ. მინდა, გითხრათ, რომ მესმის თქვენი აღშფოთების და ბოლომდე ვეთანხმები თქვენ ნარატივს, ძალადობა ცუდია... რა ვიცი, რა გითხრათ, ასე გამოვიდა, რაც მომივიდა და თუ არ შეგიძლიათ, შემინდოთ და მაპატიოთ, მაშინ შეგიძლიათ, მთაწმინდიდან გამოექანოთ და აგერ დამასკდეთ. ჰა... ჰა... ჰა...

ხმა 1: ბატონო?

ხმა 2: ეს მგონი, დაგვცინის კიდეც? შეხედეთ, რა დღეშია ეს არაადამიანი და პირუტყვი.

ხმა 3: ერთი ვნახოთ, მერე როგორ აჭიკჭიკდება, ბრალდებულის სავარძელში რომ ჩაჯდება. არა მგონი, მერეც სიცილისა და ოხუნჯობის ხასიათზე იყოს.

ვარსქენი: ძალიანაც ნუ აჟიტირდებით და ნურც როლში შეხვალთ, თქვე გრანტიჭამიებო. ეხლა კარგად მომისმინეთ. იქით კვირაში მინისტრად წარმადგენენ. იმის იქით კვირაში კი ჩემი სამინისტრო ინიციატივით გამოვა და პარლმენტში კანონპროექტს წარადგენს, რომელიც აკრძალავს უცხოეთიდან არასამთავრობო ორგანიზაციების დაფინანსებას. რა თქმა უნდა, ეს ინიციატივა დიდ მხარდაჭერას მოიპოვებს და პარლამენტიც კანონს ერთპიროვნულად დაუჭერს მხარს. შესაბამისად, იქითა თვიდან ჩემი ფეხები ჩაგერიცხებათ ანგარიშებზე და ისევ იქ აღმოჩნდებით, სადაც მანამდე იყავით, ანუ ტრაკში... გამოდის, რომ სხვა რამ საქმე და ან კი ხელობა თუ არ იცით, მშივრები დაწყდებით, თქვე უპატრონოებო. მგონი, გასაგებად აგიხსენით არსებული ვითარების არსი? რას დადუმებულხართ, აბა, სადაა თქვენი მხურვალება და ბრძოლის ჟინი, თქვე მართლა ნეხვის ხოჭოებო? მოკლედ, ბევრი რომ არ გავაგრძელო, თუ კარგად მოიქცევით, გპირდებით, მე მოვიძიებ თქვენთვის დაფინანსების წყაროს. საიდან და როგორ, ეგ უკვე ჩემი საქმეა. თქვენ არაფერი მოგაკლდებათ და ისევ ისე გააგრძლებთ ცხოვრებასა და მაგ ნეხვის გროვის ქექვას, როგორც აქამდე იყო. ჩემი პირობა კი ერთია. თქვენ უნდა დაივიწყოთ შუშანიკი, მისი ამბავი და მათ შორის მეც. ყველაფერი ძალიან მარტივია, არა? აბა, რას იტყვით?

ხმა 1: და ვიდეო?

ხმა 2: და საზოგადოებრივი აზრი?

ხმა 3: და შუშანიკი?

ვარსქენი: ეგ უკვე თქვენ არ გეხებათ. მაგ საქმეს მე მივხედავ. ეგ ვიდეო ძალიან მალე საერთოდაც გაქრება, საზოგადოებრივი აზრი სულ სხვა მიმართულებით დაიწყებს ფორმირებას და შუშანიკის ბედ-იღბალს კი მე გადავწყვეტ. აბა, შევთანხმდით?

*ისმის კოლექტიური დასტური და ონლაინ შეხვერდაც სრულდება. ბნელდება ორივე ოთახში. ისმის ვარსქენის მოგუდული ხმა.*

ვარსქენი: ალო, ჰო, თაზო, მე ვარ. მოკლედ, მაგარი კი გამიჩალიჩეს ამ ვიდეოს თემით, მაგრამ მოვაგვარე ყველაფერი და ახლა საჭიროა, ის ვიდეო იმ გვერდიდან საერთოდ გაქრეს. მერე ჩემ გვედზე უნდა დაიდოს რამე ძველი მემორი, სადაც ბედნიერი შუშანიკი ჩემთან ერთად იქნება აღბეჭდილი. ამავდროულად უნდა გავრცელდეს ინფორმაცია, რომ ეს ყველაფერი იყო ფაბრიკაცია და ემსახურებოდა ჩემი იმიჯის შელახვას. გასაგებია? ჰოდა, ძალიან კარგი. ყველაფერი შეთანხმებულია მთლად უფროსთან, ჩემს სასიმამროსთან და შეგიძლია, სრულად გამოიყენო სახელმწიფო რესურსი. აბა, შეუდექით ახლა საქმეს და ისე ქენით, რომ ხვალ შუშანიკის ხსენებაც კი აღარსად იყოს.

**სცენა მერვე:**

*ნათდება პირველი ოთახი. ჩანს მაღალი იერარქი, რომელიც ჯვარცმასთან სწირავს. მეორე ოთახში შუშანიკია ღვთისმშობლის პატარა ხატთან ჩამუხლული და ლოცულობს. სამხედრო ფორმაში გამოწყობილი ვარსქენი მაღალ იერარქთან შედის.*

ვარსქენი: დამლოცე, მამაო, თუმცა არ გინდა. სულ დამავიწყდა, რომ სხვა რწმენაზე გადავედი.

მაღალი იერარქი: ღმერთმა შეგინდოს, შვილო ჩემო...

ვარსქენი: რა ქნას? შემინდოს? მე თუ შენ? კაცი სანადიროდ წავედი და სახლში დაბრუნებულმა აღმოვაჩინე, რომ ცოლი შინ აღარ მყავს. თურმე შენთან არ წამოსულა?! შენც დიდსულოვნად შეგიფარებია და აქ დაგიბინავებია რომელიღაც კელიაში. ახლა რა გამოდის, მამაო, რომ ცოლი მომტაცე? აღარ გინდა, მამაო, შავი ჯიპი თუ როგორაა საქმე?

მაღალი იერარქი: ვარსქენ, შვილო, მე იმიტომ შევიფარე სახლიდან წამოსული შუშანიკი, რომ სხვაგან არ წასულიყო. აქ, ჩემი მეთვალყურეობის ქვეშ ყოფილიყო. თან ცოტა ვანუგეშე, ვესაუბრე და უსაფრთხოდ შემოგინახე, რათა რამე კიდევ უარეს შარში არ გახვეულიყავით.

ვარსქენი: ვაჰ, ესე იგი, ჩემზე ზრუნავდი, არა? უხ, შენ გენაცვალე, რა? შემოგინახე, ახალ შარში რომ არ გახვეულიყავიო, არა? და იცი, რა მაინტერესებს, იმ ძველ შარშიც შენ ხომ არ გამხვიე და ის დედამოტყნული კამერაც შენ ხომ არ მიეცი, შუშანიკს, ჰა?

მაღალი იერარქი: ვარსქენ, აბა, რას ამბობ? ამას რად მკადრებ? ხომ იცი, რომ მე ყოველთვის შენ მხარეს ვარ, შენთვის ვლოცულობ და მარადჟამიერ შენს კეთილდღეობაზე ვზრუვან.

ვარსქენი: კაი, ამჯერად დაგიჯერებ. ოღონდ ეგ ლოცვა მაგრად მკიდია და დანარჩენი კი ეგრე გააგრელე, თორემ გადაუხვევს ის შავი ჯიპი სადმე სხვაგან და შენც დარჩები ეგრე, ახალი მანქანის გარეშე.

მაღალი იერარქი: მე მაინც ვილოცებ შენი სულის შენდობისთვის, რადგან სხვანაირად არ შემიძლია...

ვარსქენი: კაი, კაი, მორჩი ახლა ამ მლიქვნელობას. რაც გინდა, ის ქენი, ოღონდ დაიმახსოვრე, რომ ჩემი ცოლი არის ჩემი საკუთრება და არავის აქვს მისი შეფარების უფლება ჩემი ნებართვის გარეშე. აბა, სადაა ეგ ურჩი ქალბატონი? გამოუშვი, ერთი კარგად უნდა ვანუგეშო, ჩემებურად... ჰა... ჰა...ჰა...

მაღალი იერარქი: ვარსქენ, შვილო, მოდი, იცი, რა ვქნათ...

ვარსქენი: სად არის-მეთქი? კიდევ რამე ზედმეტს იტყვი და შვილებს გეფიცები, წიხლებით შეგდგები შე მართლა ბებერო კუანავ.

მაღალი იერარქი: გვერდზე სენაკშია. ოღონდ ერთსაც გთხოვ...

ვარსქენი: წადი, შენი...

*ვარსქენი მაღალ იერარქს პანღურს უთავაზებს და მეორე ოთახში გადის, სადაც შუშანიკი ლოცულობს.*

ვარსქენი: სალამი, ცოლო. ტყუილად იტყავებ მუხლებს, ხომ ხედავ, რომ მაინც არ ესმის მაგ შენ ღმერთს შენი?! ჰა, ეხლა შენი ნებით წამოხვალ სახლში, თუ მანქანაზე ჩაგიბა და ძაღლივით გათრიო?

შუშანიკი: შენ საკუთარი თავი არ გებრალება უბდრუკო ვარსქენ და აბა, მე რას შემიწყალებ?

ვარსქენი: შეგიწყალებ? შენ რა გგონია, რომ იმ ფარული კამერისა და ვიდეოს ამბავი დამავიწყდა? რა, მართლა ფიქრობ, რომ იმ ამბის ჩაფარცხვა ადვილი საქმე იყო? იცი, ქალო, რამდენი ადამიანს შეწუხება მომიხდა, რომ ის შენი იდიოტური ვიდეო და მას მოყოლილი ამბები გამქრალიყო? არაფერიც შენ არ იცი, შე ბნელო. მთელი ქვეყანა ხალხი შევაწუხე და ათასი კაცის ვალში ჩავდექი. მოკიდე ეხლა ხელი მაგ შენ ძონძნებს და წამოეთრიე სახლში.

შუშანიკი: საბრალო, ვარსქენ...

ვარსქენი: საბრალო შენ და დედის ტყვნა... ეხლა კარგად მიყურე და საკუთარი თავი დაადანაშაულე, იმაში, რაც მოგივა. ოღონდ აქ არა, იქ, ჩვენ სახლში უნდა ამოგხადო სული, შე დამპალი ხის ნაყოფო. თან ჯერ მანქანაზე უნდა ჩაგიბა და უპატრონო ძაღლივით გათრიო.

*ვარსქენი ყვირის, იგინება და შუშანიკს წიხლებს ურტყამს. ჯიბიდან იღებს თოკს და გათიშულ შუშანიკს ცალ ხელზე აბამს. თოკის მეორე ბოლოს მკლავზე იხვევს და შუშანიკს პირველ ოთახში მიათრევს. შეშინებული იერარქი კედელს ეკვრის და პირჯვარს იწერს. ვარსქენს შუშანიკი თრევით გაყავს სცენიდან. ისმის მანქანის ძრავისა და საბურავების ბღუილის ხმა.*

**სცენა მეცხრე:**

*სცენაზე ბნელა. დროდადრო ანათებს მანქანის ფარები. ისმის ხალხის ტირილისა და გოდების ხმა. მანქანის გაბმული სიგნალი და ვარსქენის ყვირილი: - გაიწიეთ, გზა... გზა... გადადით, თორემ ყველას ზედ გადაგივლით თქვე ბაღლინჯოებო. არავინ გაბედოს და შეეხოს ჩემ ცოლს, თორემ აქვე მიგასიკვდილებთ. ისმის შუშანიკის სუსტი ხმა: - ნუ სტირით, ძმანო ჩემნო და დანო ჩემნო და შვილნო ჩემნო, არამედ ლოცვით მომიხსენიეთ. და ამიერიდან დაგშორდებით თქვენ, რადგან ციხიდან გამოსულს ცოცხას ვეღარ მიხილავთ”.*

**სცენა მეათე:**

*ნათდება ორივე ოთახი. პირველში დაცვის პოლიციის ფორმაში გამოწყობი კაცი დგას და კარს დარაჯობს. მეორეში კი შუშანიკია კედელთან ჩამუხლული. ხელ-ფეხზე ბორკილები ადევს და კისერზე კი უშველებელი ჯაჭვი უკეთია. პირველ ოთახში ვარსქენი შედის.*

ვარსქენი: აბა, რას შვრება, ცოცხალია?

დაცვა: კი, უფროსო. ძალიან ცუდად არის, მაგრამ ცოცხალია.

ვარსქენი: არა უშავს, მალე ჩაძაღდება. შენ მანდ არავინ შეუშვა და გააკონტროლე, რომ საკვები არ შეაწოდონ. შიმშილით უნდა ამოვხადო სული.

დაცვა: კარგი უფროსო. არავის შევუშვებ.

*ვარსქენი გადის. ოთახში იაკობი შემოდის.*

იაკობი: სალამი. ხომ შემიშვებ?

დაცვა: ვერა. უფროსმა არავინ შეუშვაო.

იაკობი: გრცხვენოდეს მერე. ჩვენ ქალბატონს სასიკვდილოდ იმეტებ?

დაცვა: აბა, რომ შეგიშვა, მერე მე მომკლავენ.

იაკობი: ვერავინ გაიგებს.

დაცვა: არა, არ გამოვა ეგ საქმე.

იაკობი: აი, გამომართვი. 100 დოლარია. ესაა სულ რაც მაქვს.

დაცვა: ძალიან დიდ საფრთხეში მაგდებ.

იაკობი: ნუ გეშინია.

დაცვა: კარგი, შედი სულ ცოტა ხნით, ოღონდ საკვები არ შეიტანო.

იაკობი: მხოლოდ პური და ღვინო.

დაცვა: არა-მეთქი.

იაკობი: აგერ 20 ლარსაც დაგიმატებ.

დაცვა: კარგი, ოღონდ დროზე ქენი.

*იაკობი შედის მეორე ოთახში და შუშანიკის წინ მუხლებზე ეცემა.*

იაკობი: ეს რა დღეში ჩაგაგდეს ჩემო ქალბატონო. ეს რა დაგმართა ველურმა ვარსქენმა. აბა, ასე როგორ შეიძლება. მე მაპატიე, შუშანიკ, მე შემინდე, რომ ვერაფრით გეხმარე და...

შუშანიკი: ნუ ტირი, იაკობ. ესაა ჩემი გზა და ხვედრი. უნდა გიხაროდეს, რადგან ქრისტეს სახელის სადიდებლად მოწამებრივად აღვესრულები.

იაკობი: კი, მიხარია, ჩემო ქალბატონო, რომ შენი მაგალითით მრავალს გააძლიერებ რწმენაში, მაგრამ თან გული სისხლით მევსება, ასე რომ გხედავ. ნება მომეცი, იარებს მაინც მოგბან.

შუშანიკი: არ გინდა, იაკობ. მე ეს სხეული უკვე დიდი ხანია დავთმე და ახლა მხოლოდ ერთს მოველი, მალე შევეყარო უფალს.

იაკობი: მაშინ, აი, პური და ღვინო მოგიტანე და ესენი მაინც მიიღე. ძალიან დაუძლურებული ხარ.

შუშანიკი: არ შემიძლია იაკობ, კბილები სულ ჩალეწილი მაქვს.

იაკობი: ღმერთო ჩემო, რისთვის? რად გაიმეტე ასე...

*იაკობის ტირილის ხმაზე დაცვა შემოდის და ოთახიდან ძალით გაჰყავს. შუშანიკს გული მისდის. ატირებული იკობი სცენიდან გადის. ოთახში ჯოჯიკი შემოდის.*

ჯოჯიკი: ცოცხალია?

დაცვა: კი.

ჯოჯიკი: გააღე კარი.

დაცვა: უფროსმა თქვა, არავინ შეუშვაო.

ჯოჯიკი: გააღე-მეთქი და მეორეჯერ აღარ გამამეორებინო.

*დაცვა კარს აღებს და ორივენი შუშანიკთან შედიან. შუშანიკის შემხედვარე გაოგნებულ ჯოჯიკს თვალზე ცრემლი ადგება და სახეზე ხელებს იფარებს.*

ჯოჯიკი: ვარსქენი სადაა?

დაცვა: მადრიდში, მივლინებაშია.

*ჯოჯიკი ჯიბიდან ტელეფონს იღებს, ხმამაღალზე რთავს და ვარსქენს ურეკავს.*

ჯოჯიკი: ვარსქენ, მე ვარ. გემუდარები ასე ნუ მოკლავ ამ ქალს და ექიმი მაინც მოუყვანე.

ვარსქენი: შენ რა, ის ნახე? შიგნით შეხვედი? მაინც შეგიშვა იმ გამოყლევებულმა? დამაცადოს მაგან, რას ვუზამ, ჯერ ჩამოვიდე...

ჯოჯიკი: ვარსქენ, ცოდოა. ვერ მოძრაობს. ვერ ჭამს. იარებიდან სისხლი სდის. ვარსქენ, გევედრები მომეცი უფლება მივხედო.

ვარსქენი: მიხედო კი არა ის არ გინდა... ეგრე უპატრონოდ უნდა ჩაძაღდეს ეგ ღორის გაგდებული.

ჯოჯიკი: ვარსქენ, ძმობას გაფიცებ. ჩვენი მშობლების ხსოვნას... თუ კი რამ წმიდა გაქვს, ყველაფერს გაფიცებ, ნუ მოკლავ შუშანიკს ასე.

ვარსქენი: ნუ შემეცი და გამიტრაკე, რა საქმე. არ მცალია ახლა შენთვის, ესპანეთის მონარქთან შეხვედრაზე შევდივარ.

ჯოჯიკი: მომისმინე, ვარსქენ. საერთოდ აღარაფერს გთხოვ ცხოვრებაში, ოღონდ ახლა მომეცი საშუალება, რომ ამ ქალს რამით მაინც დავეხმარო.

ვარსქენი: აუუუ, უკვე შემაღონე, რა. ხომ გითხარი, არა-მეთქი.

ჯოჯიკი: შვილების ხათრით მაინც... ეგ ხომ დედაა მაგათი...

ვარსქენი: კაი, ნუღარ შემჭამე. ახსენი ეგ დედამოტყნული ბორკილები და ჯაჭვი. ოღონდ მეტი არაფერი. ეგდოს მანდ ისე როგორცაა და იქნებ, ჩემს ჩამოსვლამდე ჩაძაღლდეს კიდეც. გაიგე? გასაგებია? მარტო ბორკილები და ჯაჭვი. მეტი არაფერი.

ჯოჯიკი: კი, გასაგებია.

*ჯოჯიკი დაცვას გასაღებს ართმევს, შუშანიკის წინ იმუხლავს და ბორკილებსა და ჯაჭვს ხსნის. უგონოდ მყოფი შუშანიკი ხელში აყავს და საწოლზე აწვენს. წყალს და ტილოს იღებს და მისი ჭრილობების დამუშავებას იწყებს.*

**სცენა მეთერთმეტე:**

*პირველ ოთახში რიგი დგას, რომელსაც დაცვა აკონტროლებს. მომლოცველნი სათითაოდ მიდიან საპყრობილეს კართან და იქ დატანებული პატარა სარკმლიდან ესაუბრებიან შუშანიკს. კედელზე გაკრულია ბანერი, რომელზეც დიდი ასოებით წერია: ფოტო და ვიდეო გადაღება აკრძალულია.*

მთხოვნელი 1: დედაო შუშანიკ, შემეწიე. ჩემს შვილს მაღალი სიცხე აქვს მეათე დღეა და ძლიერ ახველებს.

შუშანიკი: ეგ არაფერი და მაგას ნუ შეუშინდები. ძილის წინ თხის ქონით დაუზილე ზურგი და ათჯერ წაიკითხე ღვისმშობლის ლოცვა ,,მოწყალებისა კარი განგვიღენ“. მეორე დილას კი უზმოზე ეკლესიაში წაიყვნე და აზიარე. ყოველ დილას ერთი კოვზი თაფლი მიეცი და შვილის ავად ყოფნა რა არის, სულ დაგავიწყდება.

მთხოვნელი 2: წმიდაო დედაო, სამჯერ მუცლად ვიღე და სამივეჯერ მომეშალა. დამეხმარე და მირჩიე რა ვქნა, თორემ დამენგრევა ოჯახი.

შუშანიკი: შენცა და შენმა ქმარმაც ეს დიდი მარხვა შეინახეთ. ცალ-ცალკე დაწექით ამ მარხვის დროს და არ შეიცნოთ ერთმანეთი. აღდგომას კი ბოდბის მონასტერში წადით, წმიდა ნინოს თაყვანი ეცით და მერე იქაურ წყალში განიბანეთ ორთავემ. სამი თვის განმავლობაში ისევ მუცლად იღებ და გეყოლება ტყუპი ვაჟი პეტრე და პავლე.

მთხოვნელი 3: ჩემო დედაო, გოგოს ვერ ვათხოვებთ და ბიჭს კი ცოლი ვერ მოჰყავს. მეზობლები ასე იძახიან, ალბათ ჯადო გაქვთ გაკეთებული და მაგიტომაც არ ეხსნებათ ბედი თქვენს შვილებსო.

შუშანიკი: ერთი წლის განმავლობაში ყოველ კვირა დღეს დააპურეთ გაჭირვებულნი და უმკურნალეთ უპატრონო სნეულთ. წლის თავზე ორ ქორწილს ერთად გადაიხდით და დიდი ლხინი გეწვევათ ოჯახში.

მთხოვნელი 4: მიშველე შუშანიკ, კეთრი შემეყარა და ზეზეურად ვიხრწნები. სად არ ვიყავი და ვინ არ მიწამლა, მაგრამ სულ ტყუილად, არაა ჩემი საშველი, ვკვდები...

შუშანიკი: არც იქნება საშველი, რადგან მოუნათლავი ხარ. თუ გინდა, რომ განიკურნო, ჯერ უნდა მოინათლო და მიიღო ღვთის რჯული, შემდეგ იერუსალიმში წახვიდე და მაცხოვრის საფლავი მოილოცო. უკან რომ დაბრუნდები, აქ მოდი და ერთად შევწიროთ მადლობა უფალს შენი გამოჯანმრთელებისთვის.

**სცენა მეთორმეტე:**

*პირველ ოთახში ბნელა. შუშანიკის საპყრობილეს მხოლოდ სანთლის მკრთალი შუქი ანათებს. აჩრდილი მიდის კართან და შუშანიკს ეჩურჩულება.*

აჩრდილი: მორჩა, გათავდა...

შუშანიკი: რომელი ხარ?

აჩრდილი: მე ვარ.

შუშანიკი: ვინ შენ?

აჩრდილი: ის ვინც ამბავი უნდა გამცნოს.

შუშანიკი: რა ამბავი?

აჩრდილი: ამბავი შენი შვილებისა.

შუშანიკი: რაშია საქმე, რა სჭირთ ჩემს შვილებს?

აჩრდილი: შენი შვილები ვარსქენს შეუერთდნენ და განუდგნენ შენ ღმერთს.

შუშანიკი: სიცრუეა... ცრუობ, ვინც არ უნდა იყო. მითხარი შენი სახელი.

აჩრდილი: რამდენი ხანია, შენი შვილები შენს სანახავად არ მოსულან?

შუშანიკი: არ ვიცი, ალბათ ერთი კვირაა. ეგ რა შუაშია მერე?

აჩრდილი: თავშია... გერიდებიან და სცხვენიათ შენი. ვარსქენმა მოახერხა და თავის რჯულზე გადაიყვანა შენი შვილები.

შუშანიკი: არა მჯერა შენი. ტყუი... და ვინ ხარ საერთოდ, ვინ გამოგგზანვა? რად გინდა, რომ მომიწამლო გონება ეჭვითა და დარდით? მითხარი შენი სახელი, თუ ეშმაკის წარგზავნილი არა ხარ. და თუ მან გამოგგზავნა ჩემს საცდუნებლად და სასოწარკვეთაში ჩასაგდებად, მაშინ განვედი ჩემგან, რადგან მტკიცედ ვდგავარ რწმენაში.

აჩრდილი: შენ კი, მაგრამ შენი შვილები ვეღარ დგანან მტკიცედ. მათ უარყვეს ღმერთი და ზურგი გაქციეს შენ. ამიერიდან მარტო ხარ და აღარ გყავს შენ აღარც ქმარი და აღარც შვილები.

შუშანიკი: და თუ ეს განსაცდელიც მომივლინა მე ღმერთმა ჩემმა, დაე იყოს ნება მისი. მანვე მიბოძა მე შვილები ჩემნი და ისვე განკარგავს მათ ბედსა და იღბალს.

აჩრდილი: და მარტოობის არ გეშინია? მიდი, შენც განუდექი ღმერთს და შეურთდი შენს ოჯახს.

შუშანიკი: არ მეშინია. არ შემიძლია. არ განვუდგები.

აჩრდილი: მაშინ მარტოობაში ამოგხდება სული და ვეღარ ჰპოვებ სიმშვიდეს, რადგან აღარ ებარებიან უფალს შენი შვილები და ვეღარც მათ თავს შეავედრებ.

შუშანიკი: მე არასდროს ვიქნები მარტო, რადგან ჩვენთან არს ღმერთი.

აჩრდილი: არს და იყოს...

**სცენა მეცამეტე:**

*ნასვამი ვარსქენი მიდის შუშანიკთან. დაცვას ოთახიდან უშვებს და დაკეტილ კართან დგება.*

ვარსქენი: შუშანიკ, მე ვარ.

შუშანიკი: აქ რამ მოგიყვანა?

ვარსქენი: მინდა, რომ სახლში დაბრუნდე.

შუშანიკი: ყოველივე იმის მერე რაც იყო?

ვარსქენი: მოდი, ყველაფერი დავივიწყოთ და თავიდან დავიწყოთ.

შუშანიკი: რატომ? რატომ მთხოვ ამას? რად გინდა ეს ყველაფერი? შენც ხომ იცი, რომ ერთხელ გატეხილს ვეღარ გაამთელებ.

ვარსქენი: მზად ვარ ვცადო.

შუშანიკი: რისთვის?

ვარსქენი: ჩვენი ერთად ყოფნისთვის.

შუშანიკი: ალბათ ხუმრობ ხომ? შენ არ იყავი, რომ დაიქადნე, როცა აქ დამამწყვდიე, აქედან ცოცხალი ვეღარ გამოხვალო? ჰოდა, ჩათვლე რომ მოვკვდი. და თუ გინდა, რომ სახლში დავბრუნდე, მაშინ მკვდრეთით უნდა აღმადგინო. და შენ მკვდრების აღდგენა შეგიძლია? და თუ შეგიძლია, მაშინ ჯერ დედაშენი აღადგინე მკვთრეთით, რათა თავისი თვალით ნახოს, რა დღეში ჩაიგდე თავი.

ვარსქენი: იცი, ის დღე გამახსენდა, ჩვენი ქორწინების 10 წლის თავის აღნიშნისას რესტორანში ტვისტს რომ ვცეკვავდით.

შუშანიკი: ნუ გავიწყდება, რომ შენ თქვი ყველაფერზე უარი.

ვარსქენი: მე ეხლაც მიყვარხარ და შენთან ერთად მინდა ყოფნა.

შუშანიკი: და მეორე ცოლი?

ვარსქენი: ძირითადად შენთან ვიქნები ხოლმე.

შუშანიკი: ტყუი... შენ მთელი ცხოვრებაა ტყუი და უკვე დიდი ხანია აღარ გიყვარვარ.

ვარსქენი: პირიქით, შენი თითოეული ბუწუწი მიყვარს.

შუშანიკი: შენი აღარ მჯერა.

ვარსქენი: იცოდე, გაგანადგურებ.

შუშანიკი: შენ ეს უკვე ქენი.

ვარსქენი: იცოდე, ჩემი თუ არ იქნები, არც არავისი იქნები.

შუშანიკი: აწი მე მხოლოდ ღმერთს ვეკუთვნი.

ვარსქენი: ცდები, შენ მე მეკუთვნი.

*გაბრაზებული ვარსქენი კარს წიხლებს უტყამს, აფურთხებს და ყვირის: - მე მეკუთვნი, მხოლოდ მე მეკუთვნი...*

**თავი მეთოთხმეტე:**

*ნათდება საპყრობილე. შუშანიკი კედელს არის მიყრდნიბილი მხრით და ფსალმუნებს კითხულობს. ძალიან ცუდად გამოიყურება. იქვე დგას იაკობი და შეწუხებული სახით უმზერს.*

იაკობი: შუშანიკ, დაო ჩემო, ასე თვითგვემა ნამდვილად აღარ შეიძლება. სულ ფეხზე დგეხარ, არ ისვენებ და საერთოდ არ გძინავს. საკვებს არ იღებ და სულ მარხულობ, გინდაც ხსნილი იყოს. ასე თავს დაისნეულებ და მალევე აღესრულები. შენ კი პირიქით, დიდხანს უნდა იცოცხლო, რათა არ დაშრეს საქმე შენი კეთილი და არ გაწყდეს სიტყვა, რომელსაც უფალი შენი ბაგეთი ქადაგებს.

შუშანიკი: სხვანაირად არ შემიძლია, იაკობ. ვერ მოვდუნდები და ვერ მივეცემი ამ ცხოვრების მცირე სიამეთაც კი. დრო ისედაც ცოტაა და ეს დარჩენილი დღეებიც ლოცვასა და მარხვაში უნდა გავატარო. ვინ თუ არა შენ უნდა ხვდებოდე, რამხელა ძალა აქვს ლოცვას?! და თუ კი ღმერთი მართლა ჩემთან არს სიტყვასა და საქმეში, მაშინ როგორ გავჩრდე? როგორ მოვაკლო ლოცვა ამ წუთისოფელს, რომელიც სავსეა ცოდვითა და განსაცდელით. ვერა, იაკობ, მე ამას ვერ ვიზამ, ვერ გავჩერდები.

იაკობი: შუშანიკ, ცოტა ხანს მაინც უნდა მოისვენო ხოლმე და რამე ნოყიერი საკვები მიიღო, რათა შეძლო ამ დიდ ღვაწლში ყოფნა და ლოცვა ჩვენი სულების ხსნისთვის. შენ კი საერთოდ არ ისვენებ. ათასში ერთხელ თუ წამოწვები და ისიც ქვეშაგად ნაბადს იგებ და ბალიშად კი თავქვეშ აგურს იდებ. ასე არ შეიძლება, შენი სხეულის სიმტკიცესაც აქვს საზღვარი. უნდა დაიძინო ხოლმე და სხეული უნდა მოადუნო. ტყავზე და აგურებზე წოლით კი ამას ვერ შეძლებ. აი, დახედე შენს ხელებს. ნახე რას დაემგვანენ. თითებსაც კი ვეღარ ამოძრავებ წესიერად. მხოლოდ ძვალი და ტყავი დარჩი. ან ეს სილურჯეები, რაც მთელ სხეულზე გაქვს, ნორმალური გგონია? ეს ბაღლინჯოს ნაკბენია. მაგ ტყავს რწყილი გასჩენია და შენით იკვებება.

შუშანიკი: იაკობ, აკი ადრეც გითხარი, რომ მე ჩემი სხეული უკვე დიდი ხანია დავთმე. ახლა ჩემი საზრუნავი მხოლოდ სულია. და რა მნიშვნელობა აქვს, რა დღეშია ჩემი სხეული, თუ ის ვერაფრით დამეხმარება სულის ცხონების გზაზე?

იაკობი: და თუ მოკვდი დროზე ადრე, როგორღა ცხონდები?

შუშანიკი: ეგ უკვე უფლის ნებაა. და თუ ახლავე გარდავიცვლები, ეგეც მისი დაშვებით იქნება და ჩემი სულის ცხონებაც მხოლოდ მის ხელთ იქნება. იმედია, აღსასრულამდე მეტად განვიწმინდები და განკითხვის ჟამსაც ცოდვა ჩემი არ გარდაემატება მადლსა ჩემსა.

იაკობი: და ჩვენ რას გვიშვები? რად გინდა, რომ დროზე ადრე დაგვტოვო? შენ ხომ ამდენი ადამიანის ნუგეში ხარ და შენ ხომ ამდენი ადამიანი შემოგცქერის იმედის თვალით? შემ ხომ ამდენ სულს აძლიერებ შენი არსებობის მაგალითით?!

შუშანიკი: მე არაფერს არ ვშვრები, იაკობ. მე მხოლოდ იარაღი ვარ უფლის ხელში.

იაკობი: ჰოდა, მოდი და დიდხანს ემსახურე უფალსაც და ჩვენც. დღეში ერთი ულუფა საკვები მაინც უნდა მიიღო, რათა ძალ-ღონე სრულად არ წაგერთვას. შენ კი პირს არაფერს ადებ და უკვე კვირაა ნამცეციც არ მიგიღია. ან კი ბოლოს განა რა ჭამე? მხოლოდ ფხლის ნახარში მიირთვი და სულ ეგ იყო. ასე არ შეიძლება, ჩემო შუშანიკ. ნახე რას დაამსგავსე შენი სხეული. სახის კანი სულ გაგიყვითლდა და თვალები აღარც კი გიჩანს, ისე ღრმად ჩაგცვენია. თმაც კი ისე გაგცვივდა, რომ რაღაც ადგილებში საერთოდაც აღარ გაქვს. შუშანიკ, შენ სნეული ხარ და მკურნალობა გესაჭიროება. ასე დიდხანს ვერ გასტან და ძალიან მალე ტანჯვით აღესრულები.

შუშანიკი: შენ ნუ იდარდებ მაგაზე, იაკობ. შენ მხოლოდ ერთსა გთხოვ, დამეხმარო აღდგომის კვირას ვეზიარო. უკვე ექვსი წელია აქა ვარ, ამ საპყრობილეში და ღვთის ნება რომ არა, ამდენ ხანს ნამდვილად ვერ გავატანდი. ახლა კი ვგრძნობ, რომ ბევრი დრო აღარ დამრჩენია და არ მინდა, უზიარებელი წავიდე.

იაკობი: შუშანიკ, შენ მაგაზე არ იდარდო, მოვალთ და გაზიარებთ. სხვა რით შემიძლია, გემსახურო და შეგიმსუბუქო გაუსაძლისი ყოფა.

შუშანიკი: ილოცეთ ჩემთვის. ილოცეთ, რათა უფალმა მომიტევოს შეცოდებანნი ჩემნი და როცა აღვესრულები, დამიმკვიდროს ცათა სასუფეველი.

**სცენა მეთხუთმეტე:**

*შუშანიკი ზურგით დგება იაკობისკენ და უბიდან რაღაცას იღებს. ტრიალდება და გაშლილ ხელისგულს აჩვენებს.*

შუშანიკი: ჩემი აღსასრულის დღე კი უკვე მართლა ახლოა. აი, ნახე.

იაკობი: ეს რა არის? მოძრაობს?

შუშანიკი: კი, მოძრაობს. ეს მატლია, იაკობ. ჩემი წყლულები ჯერ დაჩირქდა და ახლა მატლიც დაეხვა.

იაკობი: არა, არააა... ასე არ შეიძლება... ასე არ უნდა იყოს... შუშანიკ, შენ ზეზეურად იხრწნები... ღმერთო, ეს რას ვხედავ... ეს რას მოვესწარი...

შუშანიკი: ნუ ტირი, იაკობ. მერწმუნე, სჯობია, ამ ქვეყანად მოკვდავმა მატლმა შეგჭამოს, ვიდრე იმქვეყნად უკდავი მატლი გხრავდეს.

იაკობი: კი მაგრამ, შუშანიკ...

შუშანიკი: არანაირი მაგრამ, იაკობ. ოღონდ ჯერ ნურავის ეტყვი ამ ამბავს. ჯერ კიდევ ცოცხალი ვარ...

იაკობი: ვაი, რომ ჯერ კიდევ მეც ცოცხალი ვარ და ყოველივე ამის მომსწრეც გახლავარ.

**სცენა მეთექვსმეტე:**

*საპყრობილეში დაჩოქილი ჯოჯიკი და მისი მეუღლე შედიან. შუშანიკს მუხლებზე ეხვევიან და კაბის კალთაზე ემთხვევიან.*

ჯოჯიკი: დაო, შუშანიკ, დაგვლოცე.

შუშანიკი: ღმერთმა დაგლოცოთ.

ჯოჯიკი: გავიგე, ძალიან ცუდად არისო და მოვედით შენს მოსანახულებლად. როგორ ხარ?

შუშანიკი: ჯერ კიდევ ცოცხალი და მხნე...

ჯოჯიკი: აღსარება უნდა ჩაგაბარო, შუშანიკ. შენ უნდა შემინდო ცოდვები და ილოცო ჩემთვის.

შუშანიკი: მერე განა მე ის ვარ, ვისაც აღსარებას აბარებენ? და განა მე შემიძლია ცოდვათა მიტევება?

ჯოჯიკი: შუშანიკ, ადრე ერთი უბედური შემთხვევა მომივიდა და კაცი გავიტანე. ღამე იყო. სოფლის გზაზე მოვდიოდი მანქანით. ნასვამი კაცი შემხვდა. ცხენზე იჯდა და სწორედ მაშინ გადმოვარდა იქიდან, მე რომ გავუსწორდი. პირდაპირ ბორბლებში ჩამივარდა. ზედ გადავუარე. ძალიან შემეშინდა და დავიბენი. არ გავაჩერე მანქანა და გზა განვაგრძე. მერე გონს მოვეგე და მივბრუნდი. ის საწყალი ჯერ კიდევ სუნთქავდა. თავი ჰქონდა გახეთქილი. არა მგონია, გადარჩენილიყო, თუმცა მისი შველა არც მიფიქრია. მეც ნასვამი ვიყავი და გამიჭირდებოდა პოლიციასთან თავის მართლება. ამიტომაც მივატოვე იქ და გავიქეცი. მის მერე მტანჯავს ეს ფიქრი და მოსვენებას არ მაძლევს ეჭვი, რომ იქნებ შესაძლებელი იყო იმ კაცის შველა?

ჯოჯიკის ცოლი: მეც მაქვს სათქმელი ჩემო, შუშანიკ. ქალი ხარ და იქნებ, გამიგო კიდეც, თუმცა არც ჩემს საქციელს აქვს გამართლება. რამდენჯერმე მაქვს მუცელი მოშლილი და თავად მაქვს მიღებული ჩემი მომავალი შვილების მოკვდინების გადაწყვეტილება. ვიცოდი, რასაც ვშვრებოდი, თუმცა იმდენად აღარ მინდოდა კიდევ მშობიარობა, შვილები და მათი მოვლა-პატრონობა, რომ გადავწყვიტე ფეხმძიმობა ხელოვნურად შემეწყვიტა.

ჯოჯიკი: კაცი დავაჭერინე. ჩემი მეზობელი იყო. ჩხუბი მომივიდა. ეზოში მანქანის გასაჩერებელ ადგილზე ვერ შევთანხმდით. ძალიან გამაბრაზა. ვიცოდი, სარდაფში გაუფორმებელ იაღარს ინახავდა. პოლიციაში დავრეკე და ჩავუშვი. იმ საღამოსვე აიყვანეს და 10 წელი მიუსაჯეს. ადრეც იყო ნასამართლევი და მკაცრად დასაჯეს.

ჯოჯიკის ცოლი: ჩვენ სახლთან ერთი ჩემი ნაცნობის ტანსაცმლის მაღაზია იყო. ცოტა სულელი გოგო ჰყავდა დაყენებული გამყიდვლად. ვერასდროს ამჩნევდა, რაღაცები რომ გამომქონდა იქიდან. ვიცოდი, ვიპარავდი, მაგრამ იმდენად მომწონდა, რაც იქ ეკიდა და იმდენად უყურადღებო იყო ის გოგო, რომ ცდუნებას ვერ ვუძლებდი. ფულიც მქონდა და საშუალებაც, თუმცა რატომ უნდა გადამეხადა იმაში, რაც შემეძლო უფასოდ მქონოდა. და მეც ვიპარავდი და იმ საწყალ გოგოსაც ხელფასიდან აჭრიდნენ დაკარგული საქონლის ღირებულებას. ბოლოს იმდენი ვალი დაუგროვდა, 2 წელი სულ უხელფასოდ რომ ემუშავა, მაინც ვერ გაისტუმრებდა. მერე მაღაზიის მეპატრონემ უჩივლა და იმ საწყალმაც ბინა ჩადო მევახშესთან, რათა ვალი გადაეხადა. მერე ის სახლიც დაკარგა და დარჩა ცას გამოკიდებული. მგონი, ახლა სადღაც სოფელში ცხოვრობს სამადლოდ ვიღაც ნათესავთან.

ჯოჯიკი: ერთი მოწილე მყავდა ერთ საქმეში და სულ ვატყუებდი. არ იცოდა საქმის მართვა და მეც ამით ვსარგებლობდი. არ არსებული ხალხი მყავდა გაფორმებული სამსახურში და იმათ ხელფასსაც მე ვიღებდი. შეგნებულად ვზრდიდი ხარჯებს, რათა მეტი ფული მეშოვნა და იმას კი სჯეროდა ჩემი პატიოსნებისა. ბოლოს გაკოტრდა ის საქმე და ის კაციც. მე კი არაფერი მიზარალია და იმ საქმიდანაც მხოლოდ ხეირი ვნახე.

ჯოჯიკის ცოლი: ერთი გოგო იყო სტუდენტობისას. ძალიან ლამაზი. ყველას ეგ მოწონდა. ჩემი ჯგუფელი იყო. ბიჭები გიჟდებოდნენ მასზე. მე ვეჭვიანობდი, რადგან ზედ არავინ მიყურებდა. მერე სადღაც დასასვენებლად ვიყავი წასული და იქ ერთი ქალი იყო. მკითხაობდა და ჯადოს ხსნიდა. აკეთებდა კიდეც. მეც იმ გოგოზე ჯადო გავაკეთებინე. ვიფიქრე, განა მართლა რამე მოუვა, მაგრამ თუ მოუვა, ძალიანაც კარგი იქნება-თქო. იმასაც მოუვიდა. არდადაგების მერე ინსტიტუტში აღარ მოსულა. ზაფხულის ბოლოს მთაში წასულა ლაშქრობაზე და იქ ფეხი დაცდენია. ასე იძახდნენ, ექვსი მეტრის სიმაღლიდან ჩამოვარდაო. არ მომკვდარა, თუმცა ხეიბარი დარჩა და სამუდამოდ ინვალიდის სავარძელს მიეჯაჭვა. არც ეხლა მჯერა ბოლომდე, თუმცა იქნებ, იმ ჯადოს ბრალიც იყო, მე რომ გავუკეთე.

შუშანიკი: გაჩერდით, გთხოვთ, გეყოფათ...

*ჯოჯიკი და მისი ცოლი ემუდარებიან: - შეგვინდე, შუშანიკ, შეგვინდე...*

შუშანიკი: მე არ შემიძლია თქვენი შეწყალება. ღმერთმა შეგინდოთ. თუმცა ვილოცებ თქვენთვის და უფალს შევავედრებ თქვენს თავებს, მაგრამ ერთი კი ვერ გამიგია, თქვენ რად მაქციეთ ზურგი და არ გამომესარჩლეთ, როცა მხეცი ვარსქენი უსამართლოდ მჩაგრავდა?

ჯოჯიკი: ჩვენ ვცდილობდით, შუშანიკ, მაგრამ არავინ გვისმენდა...

ჯოჯიკის ცოლი: დედას გეფიცები, შუშანიკ, მუხლებშიც კი ჩავუვარდით, თუმცა არასდროს გაუწევია ჩვენთვის ანგარიში.

შუშანიკი: კარგით, ნუ ღელავთ. ვარსქენმა მართალია დამამდაბლა და წამართვა ყველაფერი, რაც ამ ქვეყნად მებადა, თუმცა მისმა სისასტიკემ ღმერთს დამაახლოვა და უდიდესი ნუგეში მაპოვნინა. ასე რომ არა მაქვს მე თქვენზე წყენა და დამილოცნიხართ. იცოდეთ, ჩვენ ყველას განგვსჯიან და მოემზადეთ ამისთვის. გახსოვდეთ, რომ ყველაფერი წარმავალია ამ წუთისოფელში და ამიტომაც ნურაფერს მოიხვეჭთ სიკეთის გარდა.

**სცენა მეჩვიდმეტე:**

*ნათდება დიდი ეკრანი, რომელზეც ჩანს საპყრობილეში მწოლიარე ძალზედ დაუძლურებული შუშანიკი. კადრები არის შავ-თეთრი, უხმო და ცოტათი აჩქარებული. მსგავსია ძველი შავ-თეთრი და მუნჯური დოკუმენტური ფილმისა. ნაჩვენებია, როგორ მიდიან შუშანიკთან მომლოცველნი, სამღვდელო პირნი, უფლებათადამცველნი, მთავრობის წარმომადგენლები, სხვადასხვა პროფესიის ფორმიანი ადამიანები, მდიდრები და ღარიბები. კაბის კალთაზე ემთხვევიან, დალოცვას იღებენ და მცირედ ძღვენს სწირავენ.*

**ფინალური სცენა:**

*შუშანიკი საპყრობილეში ასვენია. იაკობი და მაღალი იარარქი მის სხეულს აპატიოსნებენ. ბანენ, ასუფთავებენ და სუდარაში ახვევენ. უსიტყვოდ ასრულებენ ამ რიტუალს. შემდეგ წესს უგებენ, საკმეველს აკმევენ და გალობენ. ოთახში ჩქარი ნაბიჯით შემოდის ვარსქენი.*

ვარსქენი: რა ქნა, მოკვდა?

მაღალი იერარქი: კი, გარდაიცვალა.

ვარსქენი: როგორც იქნა, რა. დღესვე უნდა დავკრძალოთ.

იაკობი: აბა, ეგრე როგორ შეიძლება?

ვარსქენი: როგორ და ჭრელად. მაგას შენ არავინ გეკითხება. ცოლი ჩემი იყო და როცა მინდა და სადაც მინდა, იქ დავკრძალავ. გეყოთ რაც აქ ეს წამებულობა და წმიდანობა ითამაშეთ.

მაღალი იერარქი: მისი სურვილი იყო, საიდანაც პირველად ძალით წამომიყვანა ვარსქენმა, იმ ეკლესიის ეზოში დამკრძალეთო.

ვარსქენი: კიდევ რა გინდა-თქო? მომინდომა აქ ეკლესიის ეზო და დიდმოწამეობა. მიდი, ერთი, მამაო, შენი ახალი მანქანა მოაყენე და საბარგული ამიხადე. კი არის გემივით და მარტო ეს კი არა, სამი ამდენიც ჩაეტევა. ისე ხომ მოგეწონა? ხომ მაგარი მანქანა გაჩუქე?

მაღალი იერარქი: მე... მე... მე დღეს მანქანით არ ვარ. მთელი ღამე ფსალმუნების კითხვა გვქონდა გადაწყვეტილი და ამიტომაც ჩემებს სახლში გავატანე.

ვარსქენი: ფუი, შეგირცხვეს ნამუსი. მიდი, მაშინ გარეთ ჯემალა დგას ჩემი მანქანით და უთხარი, აქეთ მოაყენოს. უკანა სავარძელი გადაწიოს და მოამზადოს იქაურობა, ეს რომ ჩავდოთ.

*მაღალი იერარქი ოთახიდან გადის.*

იაკობი: სად უნდა დაკრძალო?

ვარსქენი: არც ეგაა შენი საქმე. ამდენ ლაპარაკს გირჩევნია, ამაზე ხელი მომიკიდო. ისე, თავი საით აქვს? აქეთ? კაი, მაშინ მე ფეხებში მოვკიდებ ხელს და შენ კიდევ მანდედან აწიე.

იაკობი: ვარსქენ, ძალიან გთხოვ, მოდი, ადამიანურად დავკრძალოთ. ისე როგორც წესი და რიგია. როგორც ეკუთვნის. და საერთოდ, რატომ ვჩქარობთ? რა საჭიროა დღესვე ეს დაკრძალვა? დარწმუნებული ვარ, ძალიან ბევრ ადამიანს მოუნდება სამძიმარზე მოსვლა და მასთან გამოთხოვება.

ვარსქენი: ჰოდა, ზუტად მაგიტომაც ვჩქარობ, ახლა აქ რომ არ მომიწყოთ დაუსრულებელი სამოქალაქო პანაშვიდები და წმიდანად შერაცხვის ცერემონია. ჰა, მიდი, დროზე აწიე ეს ქალი და მორჩი ლაპარაკს.

იაკობი: და ის ხომ ისედაც წმიდანია?!

*მაღალი იერარქი ოთახში ბრუნდება და დასტურის ნიშნად ვარსქენს თავს უკრავს.*

ვარსქენი: წმიდანი არა ისა... აგერ გაჩვენებ, როგორი წმიდანიცაა. მე ამას დღეს დავკრძალავ, ხვალ მზის თაყვანსაცემად სახალხო ზეიმს გავმართავ და ზეგ ვინ იყო შუშანიკი, საერთოდ აღარავის ემახსოვრება. ეგრე არაა, მამაო?

მაღალი იერარქი: ჭეშმარიტად გეტყვით მე თქვენ, წარმავალია წუთისოფელი...

ვარსქენი: ჰოდა, ძალიანაც კარგი. აბა, აწიე ახლა ეს, რას მომჩერებიხარ.

იაკობი: არა, მე ამ საქმეში არ ვმონაწილეობ.

ვარსქენი: ვაა... კაი ერთი?! რას მელაპარაკები?! და ერთი ის შემახსენე, თქვენი ეკლესიის ყველაზე მსხვილი შემომწირველი ვინაა? ხომ არ დაგავიწყდა, ვისი წყალობით არსებობთ? ხომ არ გინდა, ახლა უცებ უმუშევარი დაგტოვო?

იაკობი: მე ჩემი გითხარით.

ვარსქენი: ესე იგი, არ დამეხმარები?! კარგი, გასაგებია. აბა, ბებერო, მაშინ ახლა შენ მოგიწევს ამისი თრევა. რას იზამ, პატარა შენც უნდა გაიჭირვო. ჩემი თუ არა მაგ შენი ახალი მანქანის გულისთვის მაინც, თორემ როგორც მოგგვარე ისე წავგვრი უკან. აბა, აწიე და წავედით.

*ვარსქენი და მაღალი იერარქი ცდილობენ ცხედარი ოთახიდან გაიტანონ. მოხუცს ძალიან უჭირს და ცხედარი ხელიდან უვარდება.*

ვარსქენი: ფუი, არაფერში შენ არ უქნიხარ ღმერთს. გადი, გაიწიე, ამას მე თვითონაც გავათრევ. შენ ის მაინც ქენი, რომ დღეიდან შუშანიკის ხსენება აღარსად იყოს და მისი ამბავიც სრულიად დავიწყებას მიეცეს.

მაღალი იერარქი: ეგ როგორ ვქნა, ვარსქენ? აქ ხომ ამდენი ხალხი მოდიოდა და ეთაყვანებოდა? ის ხომ ამდენ სასწაულს ახდენდა და უამრავს ანუგეშებდა? მის შესახებ ხომ ისედაც ყველამ იცოდა...

ვარსქენი: ჰოდა, ახლა ეცადე, რომ მაგ ყველამ ეს ამბები საერთოდაც დაივიწყოს და თან რაც შეიძლება ჩქარა. თორემ რაღაც ეჭვი მაქვს, რომ მომავალი არჩევნები მმართველმა პარტიამ შეიძლება, წავაგოთ და ის გადარეული ვახტანგა თუ მოვიდა ხელისუფლებაში და შუშანიკის ამბავი გაიგო, ჯერ მე გამსვავს ძელზე და მერე შენ გითრევს წვერით.

მაღალი იერარქი: რომელი ვახტანგა?

ვარსქენი: რომელი და გორგასალი... აბა, სხვა ვინაა, ვისაც შეიძლება, შუშანიკის ამბავი ეწყინოს და ამისთვის მერე მე დამსაჯოს. სწორედ ეგაა კონსერვატიული შეხედულებების ერთგული მსახური და ურჯულოთა რისხვა. ჰოდა, რომ იცოდე, სადაც მე და იქაც შენ, მამაო. ასე რომ მიხედე ამ საქმეს, მოიფიქრე რამე და დროულად ჩაფარცხე ყველაფერი, თორემ ეგ მანქანაც უკან მოგრჩება და ეს ეპარქიაც. გასაგებია?

მაღალი იერარქი: გასაგებია.

ვარსქენი: აბა, მაშინ კარი გამიღე და წავედით. იცოდეთ, ყველამ ენას კბილი დააჭირეთ. მისი გარდაცვალების ამბავი ჯერ არავინ უნდა გაიგოს და მერე არც ის უნდა იცოდეს ვინმემ, სად დავკრძალეთ.

*ვარსქენი ცხედარს მიათრევს და ოთახიდან გადის. წინ ნელი სვლით მაღალი იერარქი მიუძღვის. ოთახში რჩება იაკობი. გულის ჯიბიდან იღებს კალამს და დასცქერის. კედელზე ნათდება ეკრანი და ჩანს იაკობის სახე. ის ლაივშია. ჩანს მაყურებელთა კომენტარები და ემოციები.*

იაკობი: ჩემო სულიერო ძმებო, დებო, შვილებო და არხის გამომწერნო. ამ ჩემ კალამში ჩამონტჟებული მინი კამერის მეშვეობით, ახლა თქვენ ყველამ პირდაპირ ეთერში იხილეთ, როგორ მოწამებრივად აღესრულა შუშანიკი და როგორ უღმერთოდ მოექცა მას მისი შლეგი მეუღლე ვარსქენი გარდაცვალების შემდეგაც კი. გთხოვთ, მაქსიმალურად გაავრცელოთ ეს ჩანაწერი, რათა რაც შეიძლება, მეტმა ადამიანმა გაიგოს სიმართლე და რაც შეიძლება, მეტი ადამიანი გახდეს მომსწრე შუშანიკის მარტვილობისა. დარწმუნებული ვარ, რომ ის არის ჩვენი თანამედროვეობის უდიდესი ქალი წმიდანი და ეს ამბავიც ყველამ უნდა შეიტყოს. ეს აუცილებელია, რადგან ჩვენ ერთობლივი ძალით უნდა შევძლოთ, დავიბრუნოთ მისი საფლავი და ყველაფრისთვის პასუხი ვაგებინოთ მტარვალ ვარსქენს. ვისაც ხელი მიგიწვდებათ, გთხოვთ, მონიშნოთ ვახტანგ გორგასალი. ღმერთმა დაგლოცოთ და გაგაძლიეროთ.

*იაკობი მაყურებელს თავს უკრავს და ოთახიდან გადის.*

*დასასრული.*